Ni damajalan walima dana bɛ musokɔnɔma (aw ye sɛbɛn ɲɛ Sopisi ni damajalan lajɛ) na a bɛ se ka o banakisɛw yɛlɛma den fɛ jiginni senfɛ. Bana bɛ daminɛ den ɲɛ na ka tila ka gɛlɛya wɛrɛw don a ka kɛnɛya la. Ni den ɲɛw bilenna ka u funu walima ka u fa ɲɛbo la, o bɛ se ka nin bana ninnu dɔ la kelen kofɔ, o la aw kana sigi, aw bɛ taa ni den ye dɔgɔtɔrɔso la joona.
Dana furakɛcogo
Aw bɛ sɛfitiriyakizɔni 125 miligaramu (ceftriaxone 125 mg) pikiri kɛ a tigi woro la siɲɛ kelen dɔrɔn (aw ye sɛbɛn ɲɛ Damajalan ni npɔrɔn furaw lajɛ)
Damajalan furakɛcogo
Aw bɛ eritoromisini miligaramu 30 (érythromycine 30 mg) di den ma siɲɛ 4 tile kɔnɔ tile 14 kɔnɔ (aw ye sɛbɛn ɲɛ Damajalan ni npɔrɔn furaw lajɛ).
Ni aw tɛ den ka bana kun dɔn u fila bɛɛ fura di a ma. Den ɲɛw ka kan ka saniya ani ka u furakɛ ni furaw ye an da bɛna se minnu ma.
Banakunbɛn
Muso caman bɛ yen damajalan walima dana bɛ minnu na nka u tɛ a dɔn. Aw ka kan ka fura di den kelen kelen bɛɛ ma walasa ka u kisi fiyen ma, fo ni o ye a sɔrɔ denba ye jolisɛgɛsɛgɛ dɔ kɛ min bɛ a jira ko bana ninnu tɛ a la.
Aw bɛ eritoromisini (érythromycine) ɲɛdimituluni kɛ den ɲɛ fila bɛɛ la ka a daminɛ 0,5% na ka se 1% ma walima,
Aw bɛ tetarasikilini (tétracycline) kɛ den ɲɛ na, a bangennen lɛri fila fɔlɔ kɔnɔ, walima,
Ni eritoromisini walima tetarasikilini tɛ aw bolo aw bɛ powidɔni-iyode 2,5% (povidone-iodine 2,5%) toni kelen kɛ den ɲɛ fila bɛɛ la a bangennen lɛri 2 fɔlɔ kɔnɔ.
Mɔgɔ dɔw bɛ nitarati darizan 1% (nitrate d’argent 1%) jilama fura wɛrɛw kɛ den ɲɛ na. O furaw bɛ den ka fiyen kunbɛn min bɛ sɔrɔ dana fɛ, nka u tɛ damajalan fiyen kunbɛn. Ka fara o kan nitarati darizan bɛ den ɲɛ dimi ka waati damadɔ kɛ. Ni aw bɛ se ka eritoromisini, tetarasikilini walima powidɔni-iyode sɔrɔ ɲɛdimi na, o de ka fisa. Nka ni nitarati darizan jilama de bɛ aw bolo, aw bɛ se ka o dɔrɔn kɛ ɲɛ na
Ni dana walima damajalan ɲɛdimi bɛ den na, a bangebaga fila bɛɛ ka kan ka bana ninnu furakɛ ɲɔgɔn fɛ (aw ye sɛbɛn ɲɛ Damajalan ni npɔrɔn furaw ni Sopisi ni damajalan lajɛ).